Елімізде адам папиллома вирусына қарсы вакцинаның денсаулыққа әсері зерттеліп жатыр
DATE: 17:03, 29 Қазан 2024 | GMT +5
TITLE: Елімізде адам папиллома вирусына қарсы вакцинаның денсаулыққа әсері зерттеліп жатыр
URL: https://kaz.inform.kz/news/elmzde-adam-papilloma-virusina-karsi-vaktsinanin-densaulikka-aser-zerttelp-zhatir-396096/
META: DATE: 17:03, 29 Қазан 2024 | GMT +5
TOTAL WORDS: 236
AUTHOR(S):
TEXT: Қыркүйек айының ортасында Қазақстанда жатыр мойны обырының негізгі қоздырғышы – адам папиллома вирусына қарсы қыздарды жалпы вакциналау басталды. «Адам папиллома вирусына қарсы жеткіншек қыздарды жалпы вакциналау процесіне зерттеу жүргіздік. Қазақстанда вакцинация барысының қалай жүріп жатқанын біз білмедік, сондықтан зерттеу жұмыстарының бірнеше сценарийін әзірледік. Зерттеуге биыл наурызда кірістік, жалғастырып жатырмыз, әзірге біздің қолымызда алдына ала болжам бар. Алдымен байқағанымыз, вакцинация ауқымын кеңейту керек, яғни екпе алатындар қатарын арттыру қажет», - деді Джордж Янг АПВ-ға қарсы вакцинация жүргізу мәселелеріне арналған семинарда. Фото: Солтан Жексенбеков/ Kazinform. Шетелдік мейманның мәлімдеуінше, жеткіншек қыздардың арасында адам папиллома вирусына қарсы вакцинация шарасында атаанамен тығыз жұмыс істеп, түсіндіру жұмыстарын жүргізген абзал. Фото: Солтан Жексенбеков/ Kazinform. «Ата-анаға вакцинаның қауіпсіз екенін түсіндіріп, ақпараттандыру маңызды. Бұған дейін 2013 жылы зерттеу жүргіздік, одан ұққанымыз вакцинация процесін ауқымды қамтуда ақпараттандыру жұмыстары аздық етеді. Мысалы, Шотландия АПВ-ға қарсы вакцинацияны 20 жыл бұрын бастап кетті, біз ол елде зерттеу жүргіздік. Қазір Шотландияда жатыр мойны обыры тіркелген жоқ, яғни жеткіншек қыздар екпені дер кезінде алған. Біз халықаралық деңгейде белсендіміз, көптеген елдерде денсаулық сақтау салалары, оның ішінде вакцина тақырыбы бойынша зерттеу жүргіземіз», - деп толықтырды профессор. Фото: Солтан Жексенбеков/ Kazinform. Бұған дейін хабарлағанымыздай, бүгінде елімізде 5 мыңға жуық жеткіншек АПВ-ға қарсы вакцина алды. Айта кетейік, бүгін елордада АПВ-ға қарсы вакцинациясын жүргізудің қоғамдық денсаулыққа әсері бойынша зерттеу барысына арналған семинар өтті. Аталған шара Дүниежүзілік денсаулық сақтау ұйымының Қазақстандағы Елдік кеңсесі ҚР Денсаулық сақтау министрлігімен және Лондон гигиена және тропикалық медицина мектебінің ұйытқы болуымен өтті
